b'\n_START_ARTICLE_\nEritrea\n_START_SECTION_\nNavnet\n_START_PARAGRAPH_\nNavnet Eritrea er en italiensk form for det greske navnet  \xe1\xbc\x98\xcf\x81\xcf\x85\xce\xb8\xcf\x81\xce\xb1\xce\xaf\xe1\xbe\xb1 (Erythra\xc3\xad\xc4\x81\xe2\x80\xaf) som betyr r\xc3\xb8dt land. Navnet ble f\xc3\xb8rst formelt tatt i bruk i 1890 i form av\xc2\xa0Italiensk Eritrea\xc2\xa0(Colonia Eritrea).\xc2\xa0\n_START_SECTION_\nNaturgeografi\n_START_PARAGRAPH_\nMed 117\xc2\xa0600 km\xc2\xb2, om lag halvparten av Norges areal, er Eritrea verdens 99. st\xc3\xb8rste land. Landet ligger p\xc3\xa5 Afrikas horn, og grenser i s\xc3\xb8r til Etiopia, i nordvest til Sudan, i s\xc3\xb8r\xc3\xb8st til Djibouti og en kystlinje i \xc3\xb8st mot R\xc3\xb8dehavet._NEWLINE_Det h\xc3\xb8yeste fjellet er Emba Soira  (3018 moh.). H\xc3\xb8ylandet i nord er en del av det nordetiopiske plat\xc3\xa5 (Det etiopiske h\xc3\xb8yland). Plat\xc3\xa5et g\xc3\xa5r her nesten helt ut til kysten mot R\xc3\xb8dehavet. Langs den nordlige del av kysten er det en smal stripe sletteland f\xc3\xb8r fjellene reiser seg nesten loddrett opp til plat\xc3\xa5et. Utenfor kysten er det flere \xc3\xb8yer, bl.a Dahlak-arkipelet og Hanish\xc3\xb8yene og korallrev. Lavlandet i s\xc3\xb8r er en del av Danakil\xc3\xb8rkenen, som til dels ligger under havets niv\xc3\xa5. Det er enkelte h\xc3\xb8yere partier i innlandet i s\xc3\xb8r.  _NEWLINE_Lavlandsomr\xc3\xa5dene er sv\xc3\xa6rt varme, med en \xc3\xa5rstemperatur p\xc3\xa5 over 30 \xc2\xb0C, som tidvis kan stige opp til nesten 50 \xc2\xb0C. I h\xc3\xb8ylandet er klimaet mer moderat. I hovedstaden Asmara (2\xc2\xa0320 moh.) er middeltemperaturen for hele \xc3\xa5ret 16 \xc2\xb0C, med sv\xc3\xa6rt sm\xc3\xa5 \xc3\xa5rstidsvariasjoner. I lavlandet er nedb\xc3\xb8ren ubetydelig, og det er nesten ingen vegetasjon. Asmara f\xc3\xa5r 560 mm nedb\xc3\xb8r i \xc3\xa5ret, mesteparten i juli-august. I lavlandet i \xc3\xb8st er det trel\xc3\xb8s steppe- og \xc3\xb8rkenvegetasjon. H\xc3\xb8ylandet har ogs\xc3\xa5 steppevegetasjon som er sterkt p\xc3\xa5virket av menneskelig aktivitet. I de lavere omr\xc3\xa5dene mot Sudan vokser det tresavanne med akasiearter og omr\xc3\xa5der med \xc3\xa5pen skog med l\xc3\xb8vfelling i t\xc3\xb8rketiden. _NEWLINE_Eritreas dyreliv minner mye om det vi finner i tilgrensende omr\xc3\xa5der av Etiopia, men med et noe lavere artsantall og mangel p\xc3\xa5 mange av de etiopiske endemiske artene. Blant de vanligste pattedyrene finnes gnagere, sm\xc3\xa5 kattedyr, sjakaler, vortesvin og gaseller. I tillegg forekommer det mer enn 500 fuglearter, bl.a struts, gribber, \xc3\xb8rner, trapper, sandh\xc3\xb8ns, bietere og bl\xc3\xa5r\xc3\xa5ker. R\xc3\xb8dehavskysten har korallrev og forekomst av sj\xc3\xb8kuen dugong og havskilpadder.\n_START_SECTION_\nReligion\n_START_PARAGRAPH_\nAllerede omkring \xc3\xa5r 350 ble kristendommen statsreligion i det dav\xc3\xa6rende kongeriket Aksum. I dag er det ogs\xc3\xa5 en betydelig andel muslimer blant befolkningen i Eritrea. Anslagene over den relative st\xc3\xb8rrelsen til de ulike befolkningsgruppene varierer. Det amerikanske utenriksdepartementet anslo i 2011 at om lag 50\xc2\xa0% av befolkningen var kristne, hovedsakelig tilh\xc3\xb8rende den eritreisk-ortodokse kirke, mens 48\xc2\xa0% var muslimer. Det amerikanske Pew Research Centre estimerer p\xc3\xa5 sin side andelen kristne til 62,9\xc2\xa0%._NEWLINE_Ateisme er sv\xc3\xa6rt sjeldent i landet og religi\xc3\xb8s deltakelse er viktig i de ni folkegruppene.\n_START_SECTION_\nHistorie\n_START_PARAGRAPH_\nSammen med Nord-Somalia, Djibouti og Sudans R\xc3\xb8dehavskyst, ansees Eritrea som den mest sannsynlige lokaliseringen av landet kjent for de gamle egypterne som Punt (eller Ta Netjeru, \xc2\xabGuds Land\xc2\xbb). Punterne hadde n\xc3\xa6re forbindelser med oldtidens Egypt i perioden med farao Sahura og dronning Hatshepsut._NEWLINE_D\'mt var et konged\xc3\xb8mme i Eritrea og nordlige Etiopia som eksisterte i det 8. og 7. \xc3\xa5rhundre f.Kr. Med sin hovedstad p\xc3\xa5 Yeha, utviklet konged\xc3\xb8mmet irrigiasjonssystemer, brukte ploger, dyrket hirse og lagde redskaper og v\xc3\xa5pen av jern. Etter D\'mt-rikets fall i det 5. \xc3\xa5rhundre f.Kr., kom plat\xc3\xa5et til \xc3\xa5 bli dominert av mindre etterf\xc3\xb8lgende riker, helt til Kongeriket Aksum i det f\xc3\xb8rste \xc3\xa5rhundre, var i stand til \xc3\xa5 gjenforene omr\xc3\xa5det._NEWLINE_Historien til Eritrea er knyttet til omr\xc3\xa5dets strategiske beliggenhet ved R\xc3\xb8dehavets strandsone, med en kystlinje som strekker seg mer enn 1\xc2\xa0000 km. Mange forskere mener at det er fra dette omr\xc3\xa5det som anatomisk moderne mennesker f\xc3\xb8rst utvandret fra Afrika. Fra andre siden av havet kom ulike inntrengere og kolonisatorer, slik som s\xc3\xb8r-arabere, fra dagens Jemen-omr\xc3\xa5de, samt ottomanske tyrkere, portugisere fra Goa (India), egyptere, briter og, i det 19. \xc3\xa5rhundre, italienere. Gjennom \xc3\xa5rhundrene, har inntrengerne ogs\xc3\xa5 kommet fra nabolandene i Afrika, som Egypt og Sudan i vest og nord, samt Etiopia i s\xc3\xb8r. Imidlertid er dagens Eritrea i stor grad p\xc3\xa5virket av de italienske kolonistene fra og med 1800-tallet._NEWLINE_I perioden etter \xc3\xa5pningen av Suez-kanalen i 1869, da de europeiske stormaktene kjempet for territorium i Afrika og fors\xc3\xb8kte \xc3\xa5 etablere stasjoner for sine skip, invaderte Italia Etiopia og okkuperte Eritrea. 1. januar 1890, ble Eritrea offisielt en koloni under Italia. I 1936 ble landet en provins av italiensk \xc3\x98st-Afrika, sammen med Etiopia og Italiensk Somaliland. I 1941 hadde Eritrea rundt 760\xc2\xa0000 innbyggere, inkludert 70\xc2\xa0000 italienere. I 1941 stod slaget ved Keren, de britiske styrkene beseiret de italienske, utviste italienerne og britene tok over administrasjonen av landet. Britene fortsatte \xc3\xa5 administrere territoriet i henhold til et FN-mandat fram til 1951, da Eritrea ble forent med Etiopia i en l\xc3\xb8s f\xc3\xb8derasjon, som en f\xc3\xb8lge av FNs resolusjon 390A (V), vedtatt i desember 1950. If\xc3\xb8lge FN-resolusjonen skulle Eritrea ha kontroll over egen innenrikspolitikk, sitt eget rettsapparat og administrative system, mens de f\xc3\xb8derale myndighetene (det vil si de etiopiske myndighetene) skulle ha kontroll over utenrikspolitikken, statsfinansene og forsvarspolitikken. _NEWLINE_I realiteten ble det i \xc3\xa5rene som fulgte f\xc3\xb8rt en gradvis prosess med \xc3\xa5 innlemme Eritrea i Etiopia. I 1959 ble det innf\xc3\xb8rt obligatorisk oppl\xc3\xa6ring i amharisk, hovedspr\xc3\xa5ket i Etiopia, i alle eritreiske skoler. I 1961 ble den eritreiske frigj\xc3\xb8ringsfront (ELF) dannet under ledelse av Hamid Idris Awate og startet et v\xc3\xa6pnet oppr\xc3\xb8r. I 1962 ble Eritrea annektert og gjort til Etiopias 14. provins. Krigen kom til \xc3\xa5 vare helt til 1991, da de eritreiske oppr\xc3\xb8rerne beseiret de etiopiske regjeringsstyrkene. Etter en FN-overv\xc3\xa5ket folkeavstemning i Eritrea der det eritreiske folk med overveldende flertall stemte for uavhengighet, erkl\xc3\xa6rte Eritrea sin uavhengighet og fikk internasjonal anerkjennelse i 1993._NEWLINE_Norge og Eritrea etablerte diplomatiske forbindelser  den 14. mars 1994 og Norges ambassade i Asmara var aktiv fra 2003 til 2013._NEWLINE_Etter selvstendigheten har Eritrea deltatt i flere kriger, blant annet mot Jemen om Hanish-\xc3\xb8yene i 1996. Eritrea mente at \xc3\xb8yene var deres, siden oppr\xc3\xb8rsgruppen EPLF hadde flere baser p\xc3\xa5 \xc3\xb8yene under frigj\xc3\xb8ringskrigen. I kolonitiden var \xc3\xb8yene styrt av italienerne. Til tross for disse argumentene var det Jemen som fikk \xc3\xb8yene._NEWLINE_I 1998 br\xc3\xb8t det ut en to \xc3\xa5r lang krig med Etiopia om flere grensebyer, blant annet Badme. I 2000 skrev partene under en v\xc3\xa5penhvileavtale, og FN sendte inn fredsbevarende styrker. Disse styrkene st\xc3\xa5r fremdeles i landet. Krigen krevde 70\xc2\xa0000 menneskeliv. Senere ble det opprettet en grensekommisjon som fastslo at grensebyen Badme tilh\xc3\xb8rer Eritrea. Etiopia har per idag kontroll over byen.\n_START_SECTION_\nPolitikk\n_START_PARAGRAPH_\nEritrea styres av Peoples Front for Democracy and Justice (PFDJ). Nasjonale valg har flere ganger blitt tillyst, men hver gang avlyst "av hensyn til rikets sikkerhet". All makt i landet ligger hos presidenten og lederen av det styrende partiet, PFDJ, Isaias Afewerki. Opposisjonelle fengsles og tortureres, og det finnes ingen frie media._NEWLINE_Uavhengige media har v\xc3\xa6rt ulovlig i landet siden 2001, og alle typer media er kontrollert av myndighetene og underlagt streng sensur. _NEWLINE_Reportere uten grenser rangerte i 2010 Eritrea p\xc3\xa5 178.-plass av 178 land etter pressefrihet, den laveste mulige rangeringen, og under det totalit\xc3\xa6re Nord-Korea. If\xc3\xb8lge BBC er Eritrea det eneste landet i Afrika uten uavhengige, privateide media. If\xc3\xb8lge Reportere uten grenser finnes det ingen utenlandske korrespondenter i Asmara, mens eritreiske media gj\xc3\xb8r \xc2\xabingenting annet enn \xc3\xa5 videreformidle regimets krigerske og ultranasjonalistiske framstilling\xc2\xbb.\n_START_SECTION_\nGrunnlov\n_START_PARAGRAPH_\nI mars 1994 etablerte den provisoriske regjeringen i Eritrea en grunnlovskommisjon. Arbeidet resulterte i en grunnlov som ble innf\xc3\xb8rt i 1997, ett \xc3\xa5r senere enn planlagt. Selv om grunnloven har blitt ratifisert, har det enn\xc3\xa5 ikke fullt implementert, og generelle valg har ikke blitt holdt, til tross for ratifikasjon av en valglov i 2002.\n_START_SECTION_\nNasjonalforsamlingen\n_START_PARAGRAPH_\nNasjonalforsamlingen (Hagerawi Baito) har 104 medlemmer, 64 medlemmer oppnevnt og 40 medlemmer som representerer medlemmene av sentralkomiteen i People\'s Front for Democracy and Justice. If\xc3\xb8lge IPU har parlamentet 150 indirekte valgte medlemmer. Nasjonalforsamlingen ble satt sammen i februar 1992. AFP rapportert at eritreere har valgt 399 representanter i landets seks regioner i en langvarig prosess som vil f\xc3\xb8re til dannelse av en grunnlovgivende forsamling. De regionale valgene startet den 4. januar 1997 i enkelte deler av landet og ble fullf\xc3\xb8rt i andre innen 1. mars 1997.\n_START_SECTION_\nValg\n_START_PARAGRAPH_\nValg var opprinnelig fastsatt til 1997, og deretter utsatt til 2001. Det ble da besluttet at fordi 20% av Eritreas landomr\xc3\xa5der var okkupert skulle valget utsettes til konflikten med Etiopia var slutt. Lokalvalg har blitt avholdt i Eritrea, senest i 2010 og 2011.\n_START_SECTION_\nInternasjonale relasjoner\n_START_PARAGRAPH_\nEritrea er et relativt lukket land. Det er f\xc3\xa5 frie journalister i landet og de aller fleste frivillige organisasjoner har blitt kastet ut av landet. Norge la ned ambassaden i Asmara i 2013. En av f\xc3\xa5 internasjonale kontakter som best\xc3\xa5r, er vennskapssamarbeidet mellom den nest st\xc3\xb8rste byen i Eritrea, Keren, og Trondheim. Samarbeidet har f\xc3\xa5tt b\xc3\xa5de ros for \xc3\xa5 holde \xc2\xabden siste kanalen\xc2\xbb til Eritrea \xc3\xa5pne\xc2\xa0\xe2\x80\x93 og kritikk for \xc3\xa5 pleie kontakt med et brutalt regime.\n_START_SECTION_\nMedier\n_START_PARAGRAPH_\nAlle media i Eritrea er kontrollert av staten, alts\xc3\xa5 Informasjondepartmentet. Landet er rangert som verdens aller verste n\xc3\xa5r det gjelder pressefrihet; Reporters Without Borders plassere Eritrea som nr 178 av 178.\n_START_SECTION_\nRadio\n_START_PARAGRAPH_\nDet er tre radiostasjoner i Eritrea. Radio Bana kringkaster p\xc3\xa5 fem spr\xc3\xa5k. Radio Zara er bare tilgjengelig p\xc3\xa5 Tigrinja, mens Dimtsi Hafash er tilgjengelig p\xc3\xa5 alle de ni spr\xc3\xa5kene i Eritrea._NEWLINE_Dimtsi Hafash og Radio Zara er tilgjengelig via parabolantenne.\n_START_SECTION_\nMilit\xc3\xa6rtjeneste\n_START_PARAGRAPH_\nEritreas milit\xc3\xa6rstyrker er blant de st\xc3\xb8rste i Afrika._NEWLINE_Obligatorisk milit\xc3\xa6rtjeneste ble innf\xc3\xb8rt i 1995, med en varighet av 18 m\xc3\xa5neder. Siden 1998 har den omfattet alle borgere under 50 \xc3\xa5r og v\xc3\xa6rt uten noen bestemt varighet. Ulike former for tvangsarbeid (veiarbeid etc) inng\xc3\xa5r i tjenesten, herunder arbeid for private kontrakt\xc3\xb8rer. Det har v\xc3\xa6rt ansl\xc3\xa5tt at 1 av 20 eritreere idag bor i store milit\xc3\xa6rforlegninger i \xc3\xb8rkenen. Denne verneplikten er hovedgrunnen til at sv\xc3\xa6rt mange innbyggere forlater landet illegalt. I 2014 ble det ansl\xc3\xa5tt av FNs h\xc3\xb8ykommiss\xc3\xa6r for flyktninger at 2000 eritreere forlot landet illegalt hvert m\xc3\xa5ned.'